Rikke Hvilshøj (V), 2006-03-28:
En udlænding kan i dag få opholds- og arbejdstilladelse, hvis udlændingen har fået tilbudt et arbejde på et område, hvor der er mangel på arbejdskraft og løn- og arbejdsvilkår er sædvanlige efter danske forhold.
På områder, hvor der er åbenbar mangel på særlig kvalificeret arbejdskraft, gælder jobkortordningen, som er en såkaldt fast track-procedure, hvor man hurtigt får behandlet sin sag.
Det er faktisk den her regering, der har sikret en lettere adgang til Danmark for at arbejde og for at studere, og resultaterne er da også til at tage og føle på.
Siden 2002 er det antal, der er kommet til Danmark for at arbejde eller studere, steget fra ca. 15.100 til 25.760.
Så resultaterne har allerede vist sig.
Det fremgår af regeringsgrundlaget fra februar 2005, at forskning og innovation skal have topprioritet i de kommende år, at Danmark skal blive et af verdens mest idérige og højteknologiske samfund, og at Danmark skal blive bedre til at omsætte ny viden og nye ideer til produktion og nye arbejdspladser.
Regeringen er meget opmærksom på, at erhvervslivet mangler højt kvalificeret arbejdskraft på en række områder, og at ansættelse af højt kvalificerede medarbejdere medvirker generelt til at skabe flere job, også til faglærte og ufaglærte.
Samlet har Danmark, når vi gør det op, en lille nettoudvandring af højtuddannede i beskæftigelse.
Hvert år udvandrer ca. 2.000 højtuddannede danskere.
Indvandringen af højtuddannede er også ca. 2.000 om året.
Hertil skal altså tilføjes, at det ikke er de samme, vi tæller som indvandrede og udvandrede.
Nogle af dem, der tæller som udvandrede højtuddannede, er altså nogle, der er kommet hertil som studerende, og når de så bliver færdige med deres uddannelser, bliver de registrerede som højtuddannede færdiguddannede, når de udvandrer.
Men tiltrækning af udenlandsk kvalificeret arbejdskraft og studerende og forskere er et højt prioriteret indsatsområde for regeringen.
Regeringen har allerede taget initiativer på området og flere vil komme.
Det ene center, Job & Visit, skal udelukkende behandle sager om visum, erhverv og studier.
Endvidere indeholder handlingsplanen en række initiativer til at sætte brugerne i centrum.
Denne styrkelse af administrationen af erhvervs- og studieområdet vil medvirke til at løfte opgaven med at tiltrække højtuddannede udlændinge.
Regeringen skal inden den 1. maj 2006 tage stilling til, om overgangsordningen for østeuropæisk arbejdskraft skal forlænges.
En analyse udarbejdet af Rambøll Management har vist, at østeuropæisk arbejdskraft inden for udvalgte sektorer har medvirket positivt til at afhjælpe arbejdskraftmangel.
Beskæftigelsesrådet har i en vurdering af østudvidelsens betydning for det danske arbejdsmarked anført, at udvidelsen har haft en positiv betydning for arbejdsmarkedet og har modvirket balanceproblemer inden for landbrug, skovbrug og gartneri.
Regeringen er samtidig meget opmærksom på, at flere af arbejdsmarkedets hovedorganisationer har efterlyst en endnu mere smidig adgang til det danske arbejdsmarked.
Spørgsmålet om forlængelse af overgangsordningen og justeringer, der yderligere skal smidiggøre adgangen til det danske arbejdsmarked, er på baggrund af et oplæg fra regeringen for tiden genstand for drøftelser i forligskredsen bag overgangsordningen.
Regeringen forventer inden længe at kunne offentliggøre et forslag til, hvordan overgangsordningen indrettes i de kommende år.
Regeringen nedsatte i april 2005 et Globaliseringsråd, som netop har offentliggjort 333 anbefalinger, herunder et forslag om at indføre en greencardordning.
En greencardordning går ud på, at udlændinge kan få opholdstilladelse i en periode med henblik på at søge arbejde, hvis de opfylder en række kriterier efter et nærmere pointsystem.
Der gives point efter bl.a. uddannelse, sprogkundskaber og arbejdserfaring.
Der skal ved udformning af ordningen tages højde for de misbrugsmuligheder, som øget mulighed for indvandring kan indebære.
Endvidere foreslås der indført en særlig fast track-model, hvor der gives opholds- og arbejdstilladelse til enhver, der kan fremvise et konkret jobtilbud med en årlig aflønning af en vis størrelse.
Ministerudvalget for Globaliseringsrådet har tiltrådt disse forslag.
Også Dansk Industri, COMetal og AC har i publikationen »Fra viden til vækst og beskæftigelse – hvad skal der til?« fra maj 2005 forslået, at der indføres en greencardordning i form af et pointsystem.
Endvidere har Velfærdskommissionen, som regeringen også har nedsat, i en rapport »Fremtidens velfærd – vores valg«
fra december 2005 anbefalet, at der indføres en greencardordning, hvor der gives point efter kriterierne uddannelse, sprogfærdigheder, erhvervserfaring, alder og ansættelsesforhold.
Regeringen finder, at vi nu har et rigtig godt grundlag for at komme videre med de forslag til konkrete regelændringer, der er nødvendige for at efterkomme arbejdsmarkedets behov, og regeringen vil nu tilrettelægge det videre arbejde med de mange anbefalinger og forslag.
Men der skal ikke herske tvivl om, at regeringens ønske er at sikre, at vi får tiltrukket den arbejdskraft, som vi har brug for på det danske arbejdsmarked.
Men en yderligere åbning for indvandring af arbejdskraft kan ikke stå alene.
Hvis vi indfører nye ordninger, så er det nødvendigt at overveje, hvordan vi sikrer os mod misbrug af de nye ordninger, og hvilke kontroltiltag der er nødvendige at gennemføre.
Det gælder således om at finde den rette balance mellem at åbne for indvandring og styrkelse af kontrollen.
Det er bl.a. bygget på bitter erfaring.
Der er en årsag til, at jeg har været nødt til at stramme op på kontrollen, bl.a. for studerende, der kommer til Danmark, fordi vi har set, at selv om vi meget gerne vil invitere studerende til at komme til Danmark og derfor har nogle rimelig lempelige regler, så er de desværre også blevet udnyttet og er blevet misbrugt i en retning, som vi ikke har ønsket det.
Derfor er det meget vigtigt, at vi overvejer, præcis hvordan vi indretter det, og at der også er den fornødne kontrol.
Regeringen håber, at Folketingets partier vil gå konstruktivt ind i en debat med regeringen og sikre, at vi når de ambitiøse mål, regeringen har sat sig på dette område, og jeg glæder mig til den kommende debat.
Forhandling